**VPRAŠANJA IN ODGOVORI**

**Povabilo razvojnim svetom regij za pripravo in podpis dogovorov za razvoj regij za programsko obdobje 2021−2027**

Opomba: V primeru, da se vprašanja podvajajo, bo odgovor podan le enkrat, zato svetujemo, da se vprašanja in odgovori spremljajo na tem mestu.

1. Obrazec 3 predvideva pogoje in merila, katerim mora zadoščati projekt, ki se ga predlaga za vključitev v DRR. Zanima me, ali se lahko Splošna merila (S-1 na strani 4)) (iz 4. člena Uredbe o endogeni regionalni politiki) v tretjem stolpcu (S-3, str. 4), dopolni z dodatnimi »regijskimi merili«, kot je razvidno iz predloga v priponki. Obrazec 3 namreč teh dopolnitev ne dopušča, z izjemami, kjer so označena siva polja. Ta merila ne bi dodajala pod regijsko specifična merila, saj zadevajo ista splošna merila (S-1, str. 4).

**ODGOVOR: Splošnih merila se ne dopolnjuje, se pa pri ocenjevanju upošteva obrazložitev v stolpcu S-2 in S-3**.

2. Ali mora RSR potrditi merila, ki jih je pripravilo ministrstvo ali merila potrjuje samo v primeru, da regija doda regijsko specifična merila?

**ODGOVOR: Regijsko specifična merila regija določi v obrazcu 3 pod točko III. Dodatna merila: III.2. regijsko specifična merila. Splošnih meril se ne dopolnjuje, se pa pri ocenjevanju upošteva obrazložitev v stolpcu S-2 in S-3.**

3. Ali obstaja kakšen pravilnik kako oblikovati Komisijo za potrjevanje projektov? V Uredbi ne najdem ničesar, v preteklem programskem obdobju pa smo jo imeli.

**ODGOVOR: Uredba o izvajanju ukrepov endogene regionalne politike v 2. a) členu določa, da se postopek izbora projektov z utemeljitvijo izpolnjevanja meril navede v osnutku dogovora. Način organizacije dela pri tem se prepušča regijam.**

4. Ker se bo sedaj oddajal samo PONI, ki ga že imamo v RRP-ju, naj sedaj še ne pripravimo spremembe RRP? Počakamo raje na dopolnitev povabila, ko se bo pripravilo projekte, ki sedaj niso v RRP?

**ODGOVOR: Odgovor je pod točko 9.**

5. Ali bo v dopolnitvah povabila točno napisano, kolikšen je predvideni delež sofinanciranja iz skladov ESRR in KS za posamezne vsebine? Občine so namreč tudi v prejšnji perspektivi želele to informacijo, zato da so pravilno pripravile finančni načrt.

**ODGOVOR: Delež sofinanciranja iz posameznega sklada je na splošno v Povabilu že opredeljen, v točki 2.4.**

1. Ali prvi osnutek DRR vsebuje le en projekt?

**ODGOVOR: V prvem osnutku DRR lahko regija predlaga le projekt PONI.**

1. Ali se za prvi osnutek DRR izvede celoten postopek izbora projekta: preveritev izpolnjevanja pogojev, točkovanje?

**ODGOVOR: Da.**

1. Ali zadošča, da izvede točkovanje projektov RRA? V prejšnjem programskem obdobju smo v regiji za ta namen oblikovali komisijo iz predstavnikov deležnikov RSR.

**ODGOVOR: Točkovanje se izvede skladno z obrazcem in besedilom Povabila. Način organizacije dela določi regija sama.**

1. V obstoječem RRP niso navedeni vsi projekti, ki smo jih v obdobju 2022-2023 identificirali kot potencialne prednostne projekte za uvrstitev v DRR. Projekt PONI je že v RRP. Kdaj pristopimo k spremembi RRP za uvrstitev novih prednostnih projektov in na kakšen način? Ali bodo morala pristojna ministrstva odobriti vse na novo uvrščene projekte? Koliko časa bo ta postopek trajal – ali se bo zaključil pravočasno glede na prihodnje roke za oddajo dopolnitev DRR, ki bodo opredeljeni v dopolnitvah povabila?

**ODGOVOR: V DRR bodo lahko umeščeni regijski projekti, ki so v RRP. V kolikor predvidevate projekt, ki še ni umeščen v RRP, ga morate tja umestiti, preden ga boste predlagali v osnutku Dogovora. Za postopek priprave sprememb RRP se smiselno uporabljajo določbe Uredbe o regionalnih razvojnih programih (Uradni list RS, št.**[**69/12**](http://www.uradni-list.si/1/objava.jsp?sop=2012-01-2717)**in**[**78/15**](http://www.uradni-list.si/1/objava.jsp?sop=2015-01-3041)**), ki urejajo postopek priprave RRP.**

1. Kdaj in na kakšen način se bo pridobilo informacije o sektorskih projektih za uvrstitev v DRR?

**ODGOVOR: Sektorski projekti bodo formalno vstopili v postopek uvrščanja v procesu teritorialnega razvojnega dialoga. To je po tem, ko bo MKRR prejel Osnutke dogovorov s strani regij in jih poslal relevantnim ministrstvom v pregled. V kolikor bodo resorji informacije podali prej, bomo o tem seznanili regije.**

1. Kako bo potekal teritorialni razvojni dialog – ali bo usklajevanje o ustreznosti predlaganih projektov potekalo hitreje kot v prejšnjem programskem obdobju?

**ODGOVOR: Potekal bo skladno s 15. členom ZSRR-2 in z Uredbo o izvajanju ukrepov endogene regionalne politike. Po prejetju Osnutkov dogovorov, bomo le te v najkrajšem možnem času (ob pogoju, da bodo osnutki vsebovali vse potrebne elemente) posredovali resorjem. Na tej podlagi se bo začelo formalno usklajevanje z resorji in z regijami.**

1. Ali mora razvojni svet sprejeti regijsko specifična merila za ocenjevanje projektov v dogovor z razvoj regij, saj Uredba pravi, da jih lahko, povabilo pa to zahteva kot obvezo s priloženim sklepom.

 **ODGOVOR: Pri izboru regijskih projektov mora razvojni svet regije upoštevati splošna merila, ki so navedena v prvem odstavku 4. člena. Če so v povabilu vsebovana dodatna merila za izbor pogojev, jih mora razvojni svet regije prav tako upoštevati (drugi odstavek 4. člena uredbe). Skladno z tretjim odstavkom 4. člena uredbe Razvojni svet regije lahko oblikuje specifična merila z upoštevanjem skladnega regionalnega razvoja razvojnih specializacij in prioritet regije, ki jih sprejme pred izvedbo ocenjevanja predlogov projektov.**

**Če regijsko specifičnih meril regija ne oblikuje, je potrebno to  napisati v Opisu postopka izbora projektov z utemeljitvijo izpolnjevanja meril za izbor (2. poglavje osnutka dogovora). V takem primeru se k osnutku dogovora ne prilaga regijsko specifičnih meril in sklepa razvojnega sveta regije o njihovem sprejetju. Če je razvojni svet regije odločal o tem, da regija ne bo oblikovala specifičnih meril, naj priloži ta sklep.**

1. V Povabilu na straneh 5 in 12 je opredeljena različna višina sofinanciranja projekta Poni za Vzhod in Zahod, za Vzhod : 100 % in za Zahod : 80 %, čeprav so v preglednici na str. 5 zagotovljena sredstva za 100 % financiranje projekta v obeh kohezijskih regijah, kar je razvidno tudi iz vladnega gradiva št. 3032-148/2020-125, zadeva: Potrditev Programa evropske kohezijske politike 2021-2027 in obeh območnih načrtov za pravični prehod premogovnih regij, str. 16.

**ODGOVOR: V preglednici na strani 5 je prikazan obseg sredstev evropske kohezijske politike, ki vključuje poleg EU dela tudi slovensko nacionalno sofinanciranje. Kot je razvidno iz vladnega gradiva št. 3032-148/2020-152 (iz obrazložitve sklepa Vlade RS št. 54402-4/2022/6 z dne 28. 9. 2022) je razumeti, da so pri projektu PONI v primeru vlaganj v podporno okolje upravičenci RRA-ji, ki kot subjekti na trgu pri projektu ne ustvarjajo lastnih prihodkov in tako ne morejo zagotoviti 20 % lastnega sofinanciranja upravičenih stroškov.**

**Pri projektu PONI zahodne kohezijske regije se načrtuje slovensko nacionalno sofinanciranje v deležu 60 % upravičenih stroškov projekta.**

1. Povabilo na str. 13 navaja: Odločitev razvojnega sveta regije o dogovoru za razvoj regije mora potrditi svet regije. Takšen postopek ni več predviden v novi Uredbi o endogeni regionalni politiki.

**ODGOVOR: Tretji odstavek 12. člena ZSRR-2 določa, da mora odločitev razvojnega sveta o dogovoru za razvoj regije naknadno potrditi svet regije.**

Dodatno vprašanje: Ali mora svet regije naknadno potrditi tudi sklep razvojnega sveta regije o določitvi najpomembnejših projektov za uvrstitev v dogovor za razvoj regije?

**ODGOVOR: Seznam najpomembnejših projektov za uvrstitev v dogovor za razvoj regije je obvezna sestavina osnutka dogovora (2.a čl. Uredbe). Posebna potrditev sklepa razvojnega sveta regije o določitvi najpomembnejših projektov za uvrstitev v dogovor za razvoj regije z ZSRR in Uredbo ni določena, določena je za odločitev razvojnega sveta regije o dogovoru.**